Il-Kunsill adotta konklużjonijiet li ġejjin li jistabbilixxu l-prijoritajiet tiegħu għall-baġit tal-UE għall-2021. ​"1. Il-Kunsill jissottolinja li l-proċedura baġitarja għall-2021 ser tkun l-ewwel waħda fil-perijodu ta' programmazzjoni l-ġdid 2021-2027. F'dan ir-rigward, il-baġit ser ikollu rwol importanti fl-iżvilupp u l-ilħuq tal-objettivi u l-prijoritajiet tal-Unjoni. 2. Il-Kunsill jenfasizza l-ħtieġa li l-istituzzjonijiet u l-korpi kollha tal-Unjoni jirrispettaw u jikkonformaw mal-elementi kollha tal-qafas finanzjarju pluriennali (QFP) il-ġdid meta jistabbilixxu u jimplimentaw il-baġit għall-2021. 3. Il-Kunsill itenni li l-baġit għandu jiġi stabbilit skont il-prinċipji baġitarji stabbiliti fir-Regolament Finanzjarju[1], b'mod partikolari l-prinċipji ta' unità, annwalità, ġestjoni finanzjarja tajba u trasparenza. 4. Il-Kunsill iqis li l-baġit għall-2021 għandu jkun realistiku, f'konformità mal-ħtiġijiet attwali, jiżgura baġitjar prudenti u, mingħajr preġudizzju għad-dispożizzjonijiet tal-Ftehim Interistituzzjonali[2], iħalli marġini suffiċjenti taħt il-limiti massimi tal-QFP biex jiġu indirizzati ċirkostanzi mhux previsti. Fl-istess ħin, il-baġit għall-2021 għandu jipprovdi biżżejjed riżorsi biex tiġi żgurata l-implimentazzjoni tal-programmi tal-Unjoni u biex jippermetti li l-impenji li diġà saru taħt il-QFP attwali jitħallsu fi żmien debitu, jekk meħtieġ u f'każijiet debitament ġustifikati, wara l-implimentazzjoni tar-riallokazzjonijiet possibbli kollha fi ħdan il-baġit, billi jintużaw il-flessibbiltajiet disponibbli, sabiex tiġi evitata kwalunkwe pretensjoni mhux imħallsa ppreżentata mill-Istati Membri. 5. Il-Kunsill jissottolinja li d-dixxiplina baġitarja għandha tinżamm fil-livelli kollha, u jenfasizza l-ħtieġa li n-nefqa kollha meħtieġa tiġi ffinanzjata permezz ta' prijoritizzazzjoni u mingħajr ma jiġu kompromessi l-prinċipji baġitarji. 6. Il-Kunsill jenfasizza l-ħtieġa għall-prevedibbiltà kemm għall-kontribuzzjonijiet mill-Istati Membri għall-baġit tal-Unjoni kif ukoll għall-pagamenti mill-baġit tal-UE lill-Istati Membri, u jfakkar li kemm l-ibbaġitjar żejjed kif ukoll dak nieqes joħolqu sfidi mhux mixtieqa għall-baġits nazzjonali. F'dan ir-rigward, il-Kunsill jistieden lill-Kummissjoni biex b'mod trasparenti tipprovdi tbassiriet affidabbli u preċiżi tad-dħul kollu, inkluż l-ammont annwali li għandu jitħallas mir-Renju Unit fl-2021 skont il-Ftehim dwar il-Ħruġ[3], li ser jippermetti lill-Istati Membri jivvalutaw fiż-żmien dovut il-kontribuzzjoni mistennija tagħhom għall-baġit tal-UE. 7. Il-Kunsill jissottolinja li l-għodod baġitarji korrettivi, pereżempju l-baġits emendatorji, għandhom jintużaw sal-minimu ġustifikat, u jiġu introdotti f'mument opportun sabiex jiġi evitat tfixkil fil-funzjonament tal-programmi tal-Unjoni u jiġu ffinanzjati l-aktar minn riassenjazzjonijiet. B'mod partikolari, il-Kunsill jistieden lill-Kummissjoni biex tippreżenta abbozzi ta' baġits emendatorji bbażati fuq id-dħul b'mod separat u mingħajr dewmien wara li l-informazzjoni rilevanti ssir disponibbli. Il-Kunsill jirriafferma l-impenn qawwi tiegħu li jieħu pożizzjoni dwar abbozzi ta' baġits emendatorji malajr kemm jista' jkun. 8. Il-Kunsill iqis li l-livell tal-persunal tal-istituzzjonijiet, il-korpi u l-aġenziji kollha għandu jirrifletti l-ftehim dwar il-QFP u jeħtieġ li jinżamm taħt monitoraġġ u kontroll kontinwi. Barra minn hekk, il-Kunsill iħeġġeġ lill-istituzzjonijiet, il-korpi u l-aġenziji kollha tal-Unjoni biex jirrispettaw il-pjanijiet ta' stabbiliment tagħhom, kif ukoll il-pakketti finanzjarji u l-livell ta' ekwivalenti full-time (FTEs) għall-aġenti kuntrattwali. Il-Kummissjoni hija mħeġġa biex internament tpaċi livell adegwat ta' FTEs u approprjazzjonijiet korrispondenti meta tiddelega kompiti, li qabel kienu jitwettqu mill-persunal tagħhom stess, lil aġenziji eżekuttivi jew korpi simili meta tipproponi mandat ġdid jew adattat għalihom. 9. Il-Kunsill jappella lill-Kummissjoni biex tippreżenta l-abbozz tal-baġit għall-2021 fi żmien debitu, biex il-Kunsill ikun jista' jwettaq analiżi teknika dettaljata u jħejji l-pożizzjoni tiegħu bir-reqqa. Jinkoraġġixxi wkoll lill-Kummissjoni biex ittejjeb il-kontenut tad-dokumenti baġitarji tagħha kontinwament billi tagħmilhom aktar sempliċi, kif ukoll aktar konċiżi u trasparenti. Barra minn hekk, il-Kunsill iħeġġeġ lill-Kummissjoni biex takkumpanja l-abbozz tal-baġit bis-sett sħiħ tad-dokumenti applikabbli elenkati fl-Artikolu 41 tar-Regolament Finanzjarju, inkluż rapporti dwar il-progress fil-kisba tal-objettivi tal-programm. 10. Il-Kunsill jinkoraġġixxi lill-istituzzjonijiet kollha biex jikkollaboraw b'mod effiċjenti u kostruttiv, sabiex jagħtu lok għal proċedura baġitarja mingħajr xkiel u għall-istabbiliment tal-baġit għall-2021 fl-iskadenzi stabbiliti mit-Trattat dwar il-Funzjonament tal-Unjoni Ewropea (TFUE). B'mod partikolari, il-Kunsill jistieden lill-Kummissjoni biex taqdi r-rwol tagħha ta' medjatur imparzjali matul il-proċedura baġitarja kollha. Il-Kunsill jappella lill-Kummissjoni biex tiżgura l-aċċess fi żmien debitu għall-abbozzi ta' elementi għal konklużjonijiet konġunti, li jkun fihom l-informazzjoni rilevanti kollha (b'mod partikolari dwar l-impenji u l-pagamenti) sabiex tiffaċilita l-proċess ta' konċiljazzjoni. Barra minn hekk, il-Kunsill jissottolinja li n-negozjati dwar il-baġit għall-2021 għandhom jevitaw li jindirizzaw kwistjonijiet li mhumiex marbuta direttament mal-proċedura baġitarja annwali. 11. Il-Kunsill itenni l-importanza kbira li huwa jagħti lil dawn il-linji gwida u jistenna li l-Kummissjoni tieħu kont debitu tagħhom fit-tħejjija tal-abbozz tal-baġit għall-2021. 12. Dawn il-linji gwida ser jintbagħtu lill-Parlament Ewropew u lill-Kummissjoni, kif ukoll lill-istituzzjonijiet l-oħra." [1] Ir-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU L 193, 30.7.2018, p. 1). [2] Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba (ĠU C 373, 20.12.2013, p. 1). [3] Ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika, (ĠU L 29, 31.1.2020, p. 7). Baġit annwali tal-UE (informazzjoni ġenerali) Ara l-paġna tal-laqgħa